Na temelju članka 118. Zakona o odgoju i obrazovanju u osnovnoj i srednjoj školi i članka 28. Statuta Privatne gimnazije Juraj Dobrila s pravom javnosti (u daljnjem tekstu Gimnazija) a u svezi s člankom 9. stavkom 1. Zakona o zaštiti od požara i člankom 4. Pravilnika o sadržaju općeg akta iz područja zaštite od požara, Školski odbor na sjednici održanoj 4. veljače 2015. godine donio je

P R A V I L N I K

O ZAŠTITI OD POŽARA

I. OPĆE ODREDBE

Članak 1.

Pravilnikom o zaštiti od požara (u daljem tekstu: Pravilnik) Gimnazija utvrđuje:

- mjere zaštite kojima se otklanja ili smanjuje opasnost od nastajanja požara

- provođenje unutarnjeg nadzora u svezi s mjerama zaštite od požara

- upoznavanje radnika, prigodom zapošljavanja i tijekom rada, s opasnostima od požara

- položaj radnika zaduženih za ispravno stanje opreme i sredstava za dojavu i gašenje požara

- položaj ravnatelja i drugih radnika za provedbu zaštite od požara

- dužnost radnika u slučaju nastanka požara.

Članak 2.

Odredbe ovoga pravilnika odnose se na radnike Gimnazije. Treće osobe za vrijeme boravka u Gimnaziji dužne su u svezi sa zaštitom od požara pridržavati se mjera i naloga radnika Gimnazije

Članak 3.

Zaštita od požara organizira se i provodi u prostorima i okolišu Gimnazije u skladu sa zakonom, podzakonskim aktima i ovim pravilnikom.

II. MJERE ZAŠTITE OD POŽARA

Članak 4.

U okviru provođenja mjera zaštite od požara tijela i radnici Gimnazije dužni su skrbiti da se:

1. pri projektiranju građevina ili izvođenju radova na postojećim građevinama, adaptaciji, rekonstrukciji i ugradnji uređaja i opreme te održavanju građevina i opreme primjenjuju propisani tehnički normativi i standardi zaštite od požara

2. osigura opskrbljenost građevina vatrogasnim aparatima, drugim uređajima za gašenje požara i ostalom propisanom opremom u skladu s tehničkim normativima i standardima za zaštitu od požara

3. električne, ventilacijske, toplinske, gromobranske, kanalizacijske i druge instalacije u građevinama izvedu, odnosno postave na način koji ne predstavlja opasnost od požara

4. redovito obavlja kontrola instalacija i uređaja

5. vidljivim znakovima označi zabrana pušenja u prostorima Gimnazije

6. osigura ovlaštenim tijelima postavljanje instalacija i uređaja za uzbunjivanje građana

7. prije rada s otvorenom vatrom, aparatima za zavarivanje, rezanje i lemljenje odrede prostorije u kojima se ovi poslovi mogu obaviti i poduzmu mjere zaštite od požara te osiguraju odgovarajuća sredstva za gašenje požara

8. zapaljiva ambalaža, istrošeni materijali i drugi otpadci svakodnevno iznesu iz prostorija i odlože na odgovarajuće mjesto

9. zapaljive tekućine ne bacaju u kanalizacijsku mrežu

10. u prostorijama, osim za to određenih, ne dopusti uporaba električnih grijalica, kuhala, električnih radijatora, kalorifera i drugih električnih aparata

11. osigura nesmetan prolaz na prilaznim prostorima, ulazima, izlazima, prolazima i skloništima

12. sva sredstva za gašenje požara postave na pristupačna i vidna mjesta i koriste samo za potrebe gašenja požara

13. mjesta na kojima se nalaze sredstva za gašenje požara, vidno označe posebnim oznakama.

III. PROVOĐENJE MJERA ZAŠTITE OD POŽARA

Članak 5.

(1) O mjerama zaštite od požara u Gimnaziji skrbi za to osposobljena osoba.

(2) Poslovi osobe iz stavka 1. ovoga članka uglavljuju se ugovorom o radu ili drugim odgovarajućim ugovorom.

(3) Osoba iz stavka 1. ovoga članka mora imati odgovarajuću ispravu o osposobljenosti za poslove zaštite od požara.

Članak 6.

Osoba iz članka 5. ovoga pravilnika:

- brine o provođenju preventivnih mjera zaštite od požara

- ostvaruje uvid u rad tijela i radnika u svezi sa zaštitom od požara

- ispituje podatke o uporabi sredstava koja su u svezi sa zaštitom od požara

- neposredno nadzire radnike kod obavljanja poslova u svezi sa zaštitom od požara

- izvješćuje ravnatelja o uočenim problemima i nepravilnostima

- obavlja druge poslove koji su u svezi s organiziranjem zaštite od požara.

IV. UPOZNAVANJE RADNIKA I KORISNIKA S OPASNOSTIMA OD POŽARA

Članak 7.

(1) Ravnatelj ili osoba iz članka 5. ovoga pravilnika dužna je radnike Gimnazije prigodom stupanja na rad upoznati s opasnostima od požara ili mogućnosti eksplozije na konkretnom radnom mjestu.

(2) Svi radnici Gimnazije moraju biti upoznati s mjestom na kojemu se nalazi glavni ventil za otvaranje-zatvaranje vode u građevini te glavna sklopka za isključivanje električne energije odnosno plina.

3

Članak 8.

(1) RadniciGimnazije dužni su uključiti se u program osposobljavanja pučanstva za provedbu preventivnih mjera zaštite od požara, gašenje požara i spašavanje ljudi i imovine ugroženih požarom.

(2) Raspored upućivanja radnika na osposobljavanje iz stavka 1. ovoga članka utvrđuje ravnatelj.

(3) Preslika isprave o osposobljenosti iz stavka 1. ovoga članka čuva se u dosjeu radnika.

Članak 9.

Nastavnici i stručni suradnici trebaju upoznati roditelje i učenike s općim mjerama zaštite od požara te mjerama zaštite od požara u prostorima Škole.

V. ODRŽAVANJE OPREME I SREDSTAVA ZA GAŠENJE POŽARA

Članak 10.

(1) Hidranti i hidrantna mreža trebaju se održavati u ispravnom stanju.

(2) U svrhu njihove uporabe u Gimnazijii će se:

1. svi hidranti obilježiti oznakama

2. podzemni hidranti osigurati propisanim poklopcem, a zidni hidranti osigurati ormarićima

3. svaki zidni hidrant kompletirati s jednim do dva kotura vatrogasnih cijevi promjera 52 mm, s mlaznicom

4. osigurati prostor oko hidranta stalno slobodnim da se hidrantu može nesmetano pristupiti, a u zimsko doba stalno čistiti snijeg s poklopca hidranta

5. provjeriti najmanje jedanput mjesečno i dostupnost svih hidranata, a otklanjanje uočenih kvarova povjeriti stručnoj osobi

6. osigurati za sve hidrante tipska spojnica promjera 52 mm te nastavak istih dimenzija

7. postaviti vidna oznaka gdje se nalazi ventil za zatvaranje i otvaranje vode u građevini.

Članak 11.

(1) Vatrogasni aparati moraju se postaviti na uočljivim lako dostupnim mjestima, u

blizini mogućeg izbijanja požara.

(2) Prijenosni aparati ne smiju se postaviti tako da im ručka za nošenje bude u

visini iznad 1.5 m.

(3) Vatrogasni aparati moraju se stalno održavati.

(4) Održavanje vatrogasnih aparata obuhvaća:

- redovni pregled

- periodični pregled

- kontrolno ispitivanje.

4

Članak 12.

(1) Redovni pregled vatrogasnih aparata obavlja se najmanje jedanput u tri

mjeseca, a provodi ga radnik iz članka 5. ovoga pravilnika.

(2) Redovnim se pregledom utvrđuje:

- uočljivost i dostupnost aparata

- opće stanje aparata

- stanje plombe zatvarača odnosno ventila

- kompletnost aparata.

(3) Uočene nedostatke radnik iz stavka 1. ovoga članka treba sam otkloniti. Ako to nije moguće, otklanjanje nedostataka dužan je povjeriti stručnoj osobi.

Članak 13.

(1) Periodični pregled vatrogasnih aparata obavlja se najmanje jedanput godišnje.

(2) Periodični pregled vatrogasnih aparata obavlja stručnjak ovlaštene pravne osobe ili obrtnik.

Članak 14.

Nakon izvršenog periodičnog pregleda iz članka 13. ovoga pravilnika svaki se aparat označava propisanom naljepnicom.

Članak 15.

(1) Kontrolno ispitivanje vatrogasnih aparata obavlja se najmanje svake pete godine.

(2) Kontrolnim ispitivanjem moraju biti obuhvaćeni svi vatrogasni aparati čiji je radni tlak manji od 25 bara i bočica s pogonskim plinom do 0.5 l.

(3) Kontrolno ispitivanje vatrogasnih aparata starijih od 15 godina, osim aparata s CO2, obavlja se svake dvije godine.

VI. OBVEZE I ODGOVORNOSTI RADNIKA GIMNAZIJE U SVEZI SA ZAŠTITOM OD POŽARA

Članak 16.

(1) Provedba mjera zaštite od požara u Gimnaziji u obvezi je ravnatelja.

(2) Ravnatelj:

- osigurava izvršavanje propisanih obveza iz područja zaštite od požara

- nadzire provođenje propisanih mjera zaštite od požara

- skrbi o rasporedu opreme za zaštitu od požara

- utvrđuje postupanje osoba koje borave u Gimnaziji kod nastanka požara

- organizira spašavanje radnika i drugih osoba u Gimnaziji u slučaju izbijanja požara

- izvješćuje osnivača Gimnazije o poduzetim mjerama zaštite od požara.

Članak 17.

U svezi sa zaštitom od požara radnici Gimnazije su dužni:

- raditi i ponašati se tako da ne izazovu požar

- provoditi i pridržavati se propisanih mjera zaštite od požara

- upozoravati na opasnost od požara do kojega bi moglo doći zbog nedostataka na građevinama, strojevima, opremi, instalacijama i sl.

- svladati program osposobljavanja za provedbu preventivnih mjera zaštite od požara, gašenje požara i spašavanje ljudi i imovine ugrožene požarom

- obavljati svoje poslove u skladu s pravilima koja onemogućuju izazivanje požara

- sve možebitne kvarove na uređajima i instalacijama kojima se služe tijekom rada, prijaviti ravnatelju ili osobi iz članka 5. ovoga pravilnika

- neposredno sudjelovati u gašenju požara, a o njegovu nastajanju izvijestiti vatrogasce.

VII. DUŽNOSTI RADNIKA U SLUČAJU NASTANKA POŽARA

Članak 18.

(1) Svaki radnik koji uoči požar, treba ga odmah prema svojemu znanju i mogućnostima uz uporabu odgovarajućih sredstava početi gasiti, upozoriti osobe koje se nalaze u građevini zahvaćenoj požarom, odnosno o požaru izvijestiti ravnatelja i ovlaštenu osobu za zaštitu od požara te najbližu vatrogasnu postrojbu (tel.: 93).

(2) Do dolaska vatrogasaca radnici Gimnazije dužni su poduzeti mjere za gašenje požara i pritom se koristiti svim primjerenim raspoloživim sredstvima.

Članak 19.

Nakon završenog gašenja požara ravnatelj u dogovoru s rukovoditeljem vatrogasne postrojbe koja je gasila požar, treba na mjestu požara:

1. osigurati dežurstvo do jutra ako je požar gašen noću

2. osigurati dežurstvo, koje će trajati zavisno od procjene mogućnosti ponovnog izbijanja požara.

Članak 20.

Uporabljena oprema i sredstva u gašenju požara trebaju se što prije nakon završetka gašenja požara dovesti u potpuno ispravno stanje.

Članak 21.

Ravnatelj Gimnazije dužan je o provedenim istražnim radnjama u svezi s nastankom požara u Gimnaziji izvijestiti školski odbor i osnivača.

6

VIII. PRIJELAZNE I ZAVRŠNE ODREDBE

Članak 22.

Stupanjem na snagu ovoga pravilnika prestaje važiti prethodni Pravilnik.

Članak 23.

Ovaj pravilnik stupa na snagu danom objave na oglasnoj ploči Gimnazije.

PREDSJEDNICA ŠKOLSKOG ODBORA

Elizabeta Červar Vrbanić

Ovaj Pravilnik objavljen je na oglasnoj ploči dana 4. veljače 2015. a stupio je na snagu dana 13. veljače 2015.

Klasa: 602-03-03

Urbroj: 2168-25-07-15

Ravnatelj:

Branimir Červar